钦定古今图书集成/方舆汇编/职方典/第1544卷 > 《永宁司重修儒学碑记》明·陶心
## 钦定古今图书集成/方舆汇编/职方典/第1544卷 > 《永宁司重修儒学碑记》明·陶心

永宁，古蔺州地。其学自元已有之，而重修于洪武四
年。红崖诸山，争妍献秀，叠翠如屏，二水合流，襟带于
前，云影天光，四时辉映。而此学独据上游，盖胜概也。
灵锺秀毓，岂终秘之而徒泄之耶？士之出乎其间，英
伟秀发，歌《鹿鸣》而对大廷者，科不乏人，谓非兹学之
助不可也。独惜夫规制未备，久寖颓敝，已百五十年
于兹矣。大成殿虽一新于藩参铅山费公，而其馀皆
末遑也。顷岁芒彝祸结，参戎成都何侯以文武才略，
荐受节钺，玺书来镇兹土。谒庙至学，感而言曰：“远人
不服，修文德以来之先圣教也。学舍至此，何以为文
德地耶？”时虽督兵进剿，不即及此，而心则惓惓也。既
而南征凯旋，受成献馘，复至于学，则又叹曰：“托之空
言，吾之耻也。”遂谋诸同事，参藩毛、李二公，三宪胡欧
舒公，议论允合。乃请于都宪王公、熊公、侍御马公、锺
公，给公帑之助者半，馀费悉何公自经画之，不以烦
民。于是卜吉鸠工，百役俱作。以指挥石钟、宣抚奢爵
董其役，以千户丁祥、李本、土舍王凤昇任其劳。首撤
明伦堂之旧而更新之。厥材孔良，厥度维章；次之庙
庑戟门，又次之；斋舍厅宇，巍然焕然，与学宫称。惟孔
庙虽仍其旧，而瓦椽之更，垣楹之饰，视昔有加。当工
师求木，以未充是虑，会一夕大水，而楩楠顺流至学
宫前者，以百数计。噫！天其有意于斯乎？抑何公之诚
有格于斯乎？不然，此木胡为来也？学宫之厅，旧缺其
一，因谋地邻而加辟焉，且并地界而尽垣之外，树以
柏，周环坚壮宏丽，而学成矣。